Kommissionens beslutning

af 31. marts 2004

om tilladelse til markedsføring af smørbare gule fedtstoffer, salatdressinger, mælkelignende og syrnet mælk-lignende produkter, drikkevarer baseret på soja og ostelignende produkter tilsat phytosteroler/phytostanoler som nye levnedsmidler eller nye levnedsmiddelingredienser i henhold til Europa-Parlamentets og Rådets forordning (EF) nr. 258/97

(meddelt under nummer K(2004) 1243)

(Kun den engelske udgave er autentisk)

(2004/333/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Europa-Parlamentets og Rådets forordning (EF) nr. 258/97 af 27. januar 1997 om nye levnedsmidler og nye levnedsmiddelingredienser(1), særlig artikel 7, og

ud fra følgende betragtninger:

(1) Archer Daniels Midland Company (ADM) indgav den 2. november 2001 en ansøgning til de kompetente myndigheder i Nederlandene om tilladelse til at markedsføre phytosteroler og phytosterolestere.

(2) De kompetente nederlandske myndigheder afgav den 13. december 2001 den første vurderingsrapport.

(3) I den første vurderingsrapport konkluderede de nederlandske kompetente fødevaremyndigheder, at phytosteroler/phytostanoler ikke udgør en sundhedsrisiko for mennesker.

(4) Kommissionen fremsendte den første vurderingsrapport til medlemsstaterne den 5. marts 2002.

(5) Inden for det i forordningens artikel 6, stk. 4, fastsatte tidsrum på 60 dage blev der fremsat begrundede indsigelser mod markedsføring af produktet i henhold til bestemmelserne.

(6) Den Videnskabelige Komité for Levnedsmidler anførte i sin udtalelse af 26. september 2002 om en generel oversigt over virkningerne på lang sigt af indtag af forhøjede niveauer af phytosteroler fra flere kilder i kosten, navnlig virkningerne for β-caroten, at der ikke forelå dokumentation for yderligere gavnlige virkninger ved indtag på over 3 g pr. dag, at høje indtag kunne have uønskede virkninger, og at det derfor var fornuftigt at undgå indtag af plantesterol på over 3 g pr. dag. Komitéen konkluderede endvidere i udtalelse om en ansøgning af 4. april 2003 fra ADM om godkendelse af fødevarer beriget med plantesteroler, at tilsætning af phytosteroler ikke udgør nogen risiko, forudsat at det daglige forbrug ikke overstiger 3 g.

(7) Ved Kommissionens forordning (EF) nr. 608/2004 af 31. marts 2004 om mærkning af fødevarer eller fødevareingredienser tilsat phytosteroler, phytosterolestere, phytostanoler og/eller phytostanolestere(2) sikres det, at forbrugerne får de oplysninger, der er nødvendige for at undgå for stort indtag af tilsatte phytosteroler.

(8) De i denne beslutning fastsatte foranstaltninger er i overensstemmelse med udtalelse fra Den Stående Komité for Fødevarekæden og Dyresundhed -

VEDTAGET FØLGENDE BESLUTNING:

Artikel 1

Fødevarer og fødevareingredienser, jf. bilag 1, tilsat phytosteroler/phytostanoler som anført i bilag 2, i det følgende benævnt "produkterne", kan markedsføres i Fællesskabet.

Artikel 2

Produkterne skal frembydes til salg på en måde, så de let kan opdeles i portioner, der indeholder enten højst 3 g (ved én portion pr. dag) eller højst 1 g (ved tre portioner pr. dag) tilsatte phytosteroler/phytostanoler.

Salatdressinger skal emballeres som enkeltportioner.

Den tilsatte mængde phytosteroler/phytostanoler i en beholder med drikkevarer må ikke overstige 3 g.

Artikel 3

Denne beslutning er rettet til Archer Daniels Midland Company, 4666 Faries Parkway, Decatur, IL. 62526-5666, USA.

Udfærdiget i Bruxelles, den 31. marts 2004.

På Kommissionens vegne

David Byrne

Medlem af Kommissionen

(1) EFT L 43 af 14.2.1997, s. 1.

(2) EUT L 97 af 1.4.2004, s. 44.

BILAG 1

Produkter omhandlet i artikel 1

Smørbare gule fedtstoffer som defineret i Rådets forordning (EF) nr. 2991/94(1), undtagen fedtstoffer til madlavning og smørbare produkter baseret på smør eller andet animalsk fedt.

Salatdressinger, herunder mayonnaise

Mælkelignende produkter såsom letmælk- og skummetmælklignende produkter, evt. tilsat frugt, kornprodukter og/eller soja, syrnet mælk-lignende produkter såsom yoghurtlignende produkter, drikkevarer baseret på soja og ostelignende produkter (fedtindhold <= 12 g pr. 100 g), hvor mælkefedt eller -protein helt eller delvis er erstattet af vegetabilsk fedt.

(1) EFT L 316 af 9.12.1994, s. 2.

BILAG 2

Specifikationer for phytosteroler og phytostanoler med henblik på tilsætning til fødevarer og fødevareingredienser

Definition:

Phytosteroler og phytostanoler er steroler og stanoler, der er ekstraheret fra planter, og som kan forekomme som frie steroler og stanoler eller være forestret med spisefedtsyrer.

Sammensætning (med GC-FID eller tilsvarende metode):

< 80 % â-sitosterol

< 15 % â-sitostanol

< 40 % campesterol

< 5 % campestanol

< 30 % stigmasterol

< 3 % brassicasterol

< 3 % andre steroler/stanoler.

Forurening/renhed (med GC-FID eller tilsvarende metode):

Phytosteroler og phytostanoler ekstraheret fra andre kilder end vegetabilsk olie egnet til konsum må ikke indeholde forurenende stoffer, hvilket bedst sikres ved, at phytosterol-/hytostanolingrediensen har en renhed på over 99 %.